recursal/SuperWikiNEXT-32B huggingface dataset:
Hoofkwartier van die Deutsche Bundesbank in Frankfurt.
Die **Deutsche Bundesbank** is die sentrale bank van Duitsland en een van die magtigste lede van die Europese Stelsel van Sentrale Banke (ESCB). Die Bundesbank of "Buba", soos die bank kortweg genoem word, is in Frankfurt am Main gesetel. Naas sy hoofkwartier het die bank 9 streekgebonde hoofkwartiere (die voormalige sentrale banke van die deelstate) en 47 filiale. Die Bundesbank het 10 308 werknemers (2014).

Geskiedenis
-----------

Die Bundesbank is in 1957 in Wes-Duitsland (die voormalig Bondsrepubliek Duitsland) as opvolger van die *Bank deutscher Länder* (wat in 1948 gevestig is) gestig. Die bank het die Duitse mark beheer tot die euro in 2002 ingevoer is. Hulle het gepoog om inflasie in Duitsland laag te hou, waardeur die mark tot een van die sterkste en mees stabiele geldeenhede ter wêreld kon groei. Tussen die ekonomiese hervorming van 1 Julie 1990 in die DDR en die Duitse hereniging op 3 Oktober 1990 was die Bundesbank ook vir die uitgee van geld in die voormalige DDR verantwoordelik.

Die Bundesbank was die eerste sentrale bank wat geheel en al van die regering onafhanklik was. Dit het soms tot konflikte met die regering gelei. Ná die Duitse hereniging besluit Helmut Kohl om die advies van die Bundesbank te ignoreer en 'n 1:1 wisselkoers tussen die Duitse mark en die Oos-Duitse Mark (*Ostmark*) in te stel. Die toenmalige direkteur van die Bundesbank, Karl Otto Pöhl, het sy aftrede hierna aangekondig.

In 2001 neem die Europese Sentrale Bank die verantwoordelikheid vir die monetêre beleid van die Bundesbank (en ander sentrale banke in die eurosone) oor. Vandag dien die Bundesbank hoofsaaklik as bank van die Duitse staat, sowel as 'n bank van ander banke. Hulle druk Duitse euromunte en -bankbiljette en beheer Duitsland se nasionale reserwes.
**Bundesautobahn 10**  

**Federale snelweg in Duitsland**  
  


---

**Bedryf deur**   
  

Vlag van Duitsland Duitsland

---

**Totale lengte**  
  

196 km  
  


---

**Loop deur die deelstate**  
  

Berlyn  

Brandenburg

---

**Kaart**  


Die **Bundesautobahn 10** (afkorting: **BAB 10**, dikwels ook kort **Autobahn 10** of **A 10** genoem) 
is 'n federale snelweg wat rondom die Duitse hoofstad Berlyn loop. Die grootste deel van die snelweg is in die aangrensende deelstaat Brandenburg geleë, maar aangesien 'n seksie van die snelweg deur die noordelike stadsgebied van Berlyn loop het dit die bynaam *Berliner Ring* gekry. Die BAB 10-snelweg is met 196 kilometer tans die langste ringpad ter wêreld.

Fotogalery
----------

* Plaaslike kaart (Berlyn)Plaaslike kaart (Berlyn)
* Bernauer Schleife naby Bernau*Bernauer Schleife* naby Bernau
* Suidelike seksie tussen Ludwigsfelde en die "snelwegdriehoek" NuthetalSuidelike seksie tussen Ludwigsfelde en die "snelwegdriehoek" Nuthetal
* Suidelike seksie naby die "snelwegdriehoek" SpreeauSuidelike seksie naby die "snelwegdriehoek" Spreeau
**Václav Klaus** (Tsjeggiese uitspraak: [ˈvaːtslaf ˈklaus]; gebore op 19 Junie 1941) is 'n Tsjeggiese ekonoom en politikus wat van 2003 tot 2013 die tweede president van die Tsjeggiese Republiek was. Vanaf Julie 1992 tot die ontbinding van Tsjeggo-Slowakye in Januarie 1993 as die tweede en laaste premier van die Tsjeggiese Republiek, terwyl dit 'n federale onderwerp van die Tsjeggiese en Slowaakse Federale Republiek was, en daarna as die eerste premier van die nuut-onafhanklike Tsjeggiese Republiek van 1993 tot 1998.

Klaus was die belangrikste medestigter van die Civic Demokratiese Party (ODS), 'n Tsjeggiese vryemark Eurosceptiese politieke party. Sy presidentskap is gekenmerk deur talle kontroversies oor sy sterk standpunte oor 'n aantal kwessies, van ontkenning van aardverwarming tot euroseptisisme, en 'n wye amnestie wat in sy laaste maande van sy amp verklaar is, wat die Tsjeggiese Senaat op aanklag van hoogverraad aangekla het. Daar word na sy politieke sienings as "Klausisme" verwys.
In fisika is vier waargenome basiese natuurkragte of wisselwerkings wat die basis vorm van alle bekende wisselwerkings in die natuur: swaartekrag, elektromagnetisme, sterk kernkrag en swak kernkrag. Volgens sommige spekulatiewe teorieë is daar ’n **vyfde krag**, wat verskeie afwykende waarnemings verduidelik wat nie in huidige teorieë pas nie. Die eienskappe van hierdie vyfde krag wissel na gelang van die spesifieke teorie. Baie stel ’n krag voor wat rofweg die sterkte van swaartekrag is (dus baie swakker as elektromagnetisme of die kernkragte) met ’n omvang van enigiets tussen minder as ’n millimeter tot kosmologiese afmetings. Nog ’n voorstel is ’n nuwe swak krag wat deur W- en Z-bosone bemiddel word.

Die soeke na ’n vyfde krag het die laaste paar dekades toegeneem vanweë twee ontdekkings in kosmologie wat nie deur huidige teorieë verduidelik word nie. Daar is ontdek die grootste deel van die massa van die heelal kan toegeskryf word aan ’n onbekende vorm van materie wat donker materie genoem word. Die meeste fisici glo donker materie is ’n nuwe, onontdekte subatomiese deeltjie, maar sommige glo dit kan verband hou met ’n onbekende natuurkrag. Onlangs is ook ontdek die uitdying van die heelal geskied al hoe vinniger, wat toegeskryf word aan ’n vorm van energie bekend as donker energie. Sommige fisici glo ’n vorm van donker energie, bekend as kwintessens, kan ’n vyfde krag wees.
Ds. W.A. Joubert as predikant van Uniondale, 1878 tot 1892.
Ds. W.A. Joubert.
Ds. **Willem Adolph Joubert** (plaas Bij den Weg, Stellenbosch, 30 Desember 1847 - Stellenbosch, 25 Januarie 1932) was 'n predikant in die Nederduitse Gereformeerde Kerk en 'n skrywer van Christelike kinderboeke.

Joubert het tot sy elfde jaar op die plaas onderwys ontvang by sy tante. Daarna het hy verskillende skole besoek totdat hy in 1865 na die Suid Afrikaanse Kollege in Kaapstad gegaan het. Die volgende jaar is hy na die Gimnasium op Stellenbosch wat toe opgerig is en waaruit ook die Victoria-kollege gespruit het. Nie lank daarna nie het hy sy admissie-eksamen vir die Kweekskool afgelê en op 9 November 1871 is hy gelegitimeer.

Ds. Joubert het die volgende gemeentes bedien: Victoria-en-Peddie (1872), Uniondale (1878), Riversdal (1892) en Noorder-Paarl. Op 70-jarige leeftyd het hy in 1917 sy emeritaat aanvaar en hom in Kaapstad gaan vestig waar hy die geestelike versorging van die bewoners van die Dorkas-huis en van die pasiënte van die Diakones-hospitaal op hom geneem het. In 1930 het hy na Stellenbosch verhuis, waar hy oorlede is. 

In 1873 is ds. Joubert getroud met Rijkie Sophia Hofmeijr, die derde suster van Onze Jan Hofmeyr. Saam met sy swaer het hy in 1885 'n reis na Europa onderneem. Hy was 'n ywerige kollektant van fondse vir die Normaalskool en die Hugenote-Gedenkteken, en het gedurende sy hele ampsbediening baie geywer vir die opvoeding, waarvan die Hugenote-Seminarie in die Paarl 'n bewys is. Aan die Kerk het hy uitmuntende diens bewys en hy was lid van 'n groot aantal kommissies.

Sy kanselarbeid het altyd getuig van grondige voorbereiding. In keurige Nederlands het hy sy boodskap aan die gemeente gelewer. Hy was 'n man tot wie die jongere predikante altyd graag opgesien het. Ruim was hy ook van blik wat die taal betref. Die taalvorm wat op die kansel en in sy korrespondensie gebruik het, was Nederlands, maar vir kinders het hy in Afrikaans geskryf, soos die *Bybelse prenteboek vir die Afrikaanse kinders* (1929) in ses dele, en *Groot Bybelse prenteboek* (1923).

Bronne
------

* (af)  Nienaber, P.J. *Hier Is Ons Skrywers! Biografiese Sketse van Afrikaanse Skrywers*. Johannesburg: Afrikaanse Pers-Boekhandel.
**IPTV**, 'n afkorting van ***Internet Protocol Television***, verwys na die digitale verspreiding van televisieprogramme en rolprente oor 'n digitale datanet. Hiervoor word gebruik gemaak van die Internet-protokol (IP).

Die verspreiding van digitale video-gegewens vereis 'n hoë oordragsnelheid van tussen 6 en 16 Mbis/s vir HDTV-programme, afhangende van die kodering. IPTV-dienste baseer dus op hoëspoed-breëbandverbindings soos ADSL2, kabelmodems of VDSL en nuut-ontwikkelde metodes van datakompressie soos VC1 en H.264. 

Tans is daar drie verskillende soorte IPTV:

* TV-uitsaaidienste,
* Video-op-aanvraag-dienste en
* internet-TV (waarmee gestoorde video's afgelaai en afgespeel kan word).

Die Internet-protokol is nie beperk op die internet self nie en verwys net na die metode wat vir die verspreiding van video-gegewens gebruik word; IPTV-dienste kan ook deur optiese vesel-, kabeltelevisie- en selfoonnetwerke versprei word. IPTV word onder meer deur sy interaktiwiteit gekenmerk: Aangesien IPTV in 'n soort aanlyn-omgewing aangebied word, is bykomende dienste beskikbaar.
Die **Porsche Cayenne** (Tipe 9PA) is 'n middel-grootte luukse oorkruis sportnutsvoertuig wat deur die Duitse vervaardiger Porsche vervaardig word sedert 2002, met Noord-Amerikaaanse verkope wat in 2003 begin het. Dit is die eerste V8-enjinvoertuig wat deur Porsche gebou is sedert 1995, toe die Porsche 928 gestaak is. Dit was ook Porsche se eerste nie-sportmotor sedert die Super- en Junior-trekkers van die 1950's, en die eerste vierdeurvoertuig. Sedert 2008, het al die enjins oor direkte brandstofinspuitingtegnologie beskik.

Die eerste geslag (2002-2010)
-----------------------------

Die Porsche Cayenne het die wêreldmark met gemengde afwagting betree. Maar dit het gou geblyk dat dit nou die beste prestasievoertuig onder SNV's was en lof is toegeswaai vir sy uitstekende hantering en kragtige enjins. Die aanvanklike weergawes het bestaan uit die V8-aangedrewe Cayenne S en Cayenne Turbo. Later in die modelsiklus is VR6- en dieselweergawes ook bekend gestel.

Die basismodel word aangedryf deur 'n 3.2-L VR6-enjin wat 184 kW lewer, met modifikasies in die uitlaatspruitstuk wat toelaat dat die kragkurwe 'n piek bereik by 6700 opm. Die enjinblok en sydeure is die enigste komponente wat gedeel word met die Volkswagen Touareg. Versnelling van 0 tot 60 mpu (0–97 km) word in ongeveer 7,5 sekondes met 'n handrat behaal en in 8,1 sekondes met die Tiptronic S.

Opgesmukte Porsche Cayenne 3.6 (Australië)
Die **Porsche 911** (uitgespreek as *Nine-Eleven* of Duits: *Neunelfer*) is 'n tweedeur, 2+2 hoë werkverrigtingsportmotor wat sedert 1963 deur Porsche AG van Stuttgart, Duitsland vervaardig word. Dit het 'n agtergemonteerde sessilinderbokserenjin en onafhanklike vering reg rondom. Dit het voortdurend ontwikkeling ondergaan, al het die basiese konsep min verander. Die enjins was lugverkoel tot en met die bekendstelling van die Tipe 996 in 1998, met die Porsche se "993"-reeks van modeljaar 1994-1998, synde die laaste van die lugverkoelde Porsches.

Modifikasies is aan die 911 aangebring deur privaatspanne sowel as die fabriek self vir wedrenne, tydrenne, en ander vorme van motorsport. Dit is een van die suksesvolste kompetisiemotors ooit. Teen die middel-1970's het natuurlik geaspireerde 911 Carrera RSR's al die groot wêreldkampioenskappe vir sportmotorrenne ingepalm, soos die Targa Florio en die Daytona-24-uur, selfs teen prototipes. Die 911-afgeleide 935 turbo het ook die Le Mans 24-uur in 1979 gewen en Porsche het die "Wêreldkampioenskap vir Make"-titels in 1976, 1977, 1978 en 1979 met 911-afgeleide modelle verower.

Lugverkoelde enjins (1963-1997)
-------------------------------

Porsche 911 van 1968
### Porsche 911 Classic (1963-1989)

Die 911 se wortels skiet uit sketse geteken deur Ferdinand "Butzi" Porsche in 1959. Die Porsche 911 is ontwikkel as 'n kragtiger, groter en gemakliker plaasvervanger vir die Porsche 356, die maatskappy se eerste model. Die nuwe motor maak sy openbare debuut by die 1963 Frankfurtse Motorskou (Internationale Automobil-Ausstellung).
Die NG kerk op Porterville is ontwerp deur die eerste Afrikaanse argitek, Wynand Louw.
**Porterville** is 'n dorp in die Wes-Kaap om die Bergrivier Munisipaliteit, aan die voet van die Olifantsrivierberge, 27 km suidoos van Piketberg en 155 km noordoos van Kaapstad.

Geskiedenis
-----------

Die dorp is in 1863 op die plaas Pomona, voorheen Willemsvallei, uitgelê. Die oorwegend bruin laerskool hier dra die naam Willemsvallei. Dit het munisipale status verkry in 1903 en is vernoem na William Porter, prokureur-generaal van die Kaapkolonie van 1839 tot 1866.

Wapen
-----

Porterville se munisipale raad het in 1969 'n wapenverlening van die Kaaplandse provinsiale administrateur verkry: *In goud, 'n golwende blou dwarsbalk in die skildhoof regs vergesel van 'n rooi disablom en oor alles heen 'n horing van oorvloed van silwer waaruit 'n geblaarde druiwetros en koringare van natuurlike kleur kom*. Die helmteken was 'n olifant, en die wapenspreuk "Felicitas et justitia". Die wapen is in 1972 by die Buro vir Heraldiek geregistreer.

Ekonomie
--------

Dit is die sentrum van 'n landbougebied wat graan, wyn en vrugte lewer.

NG kerk
-------

Die plaas Willemsvallei, wat geleë was in die wyk Vier-en-twintig Riviere, was aanvanklik deel van die gemeente Tulbagh en het later onder die gemeente Piketberg geval. In 1860 het die plaas Willemsvallei in die besit gekom van ene mnr. Frederick John Owen, wat in 1863 'n deel van die plaas in erwe laat opmeet en aan die publiek verkoop het. So is die grondslag van die nuwe dorp gelê. In 1869 is die eerste dagskool deur bemiddeling van ds. (later professor) P.J.G. de Vos, destyds predikant van Piketberg hier gestig. Ds. C. Rabie, wat ds. De Vos in 1869 op Piketberg opgevolg het, word as die vader van die plaaslike gemeente beskou. Op 25 Februarie 1879 is die gemeente Porterville van Piketberg afgestig. Prop. M.C. Mostert is op 4 Maart 1881 as eerste leraar georden en bevestig. Ds. Mostert het die gemeente tot op 6 September 1920 bearbei. Intussen is 'n tweede kerkgebou in 1891 ingewy. Dit het spoedig te klein geword totdat die derde en huidige kerkgebou op 18 November 1925 ingewy is. Dit word beskou as een van die sierlikste en stewigste kerkgeboue in die Wes-Kaap en is deur die vermaarde argitek Wynand Louw ontwerp.

Sien ook
--------

* Lys van dorpe in Suid-Afrika

Bronne
------

* Phil Olivier, *Ons gemeentelike feesalbum*. Kaapstad en Pretoria: N.G. Kerk-uitgewers, 1952.
* Raper, P.E. *Dictionary of South African Place Names*, Lowry Publishers, Johannesburg, 1987.
**Nadia de Kock** is ’n Afrikaanse skrywer.

Lewe en werk
------------

Nadia de Kock is in Kaapstad gebore. Sy matrikuleer in Pretoria en studeer dan verder aan die Universiteite van Stellenbosch en Suid-Afrika. Haar enigste dogter woon in Skotland. Sy is ’n IT-spesialis in Johannesburg, werk van 2000 by Standard Bank en vanaf 2010 by Eerste Nasionale Bank.

 Skryfwerk
----------

Van haar kortverhale is in tydskrifte soos Rooi Rose en Vrouekeur gepubliseer en in 2008 waag sy haar hand aan die debuutroman "*Sabina’s*", wat tweede geplaas word in die liefdesverhaalwedstryd uitgeskryf deur Leserskring en Tafelberg-Uitgewers. "*Heildronk op ’n gypsyromp*" is ’n chick-lit verhaal oor Mieke le Roux wie se uitgewery dreig om bankrot te speel, met haar grootste teenstander wat haar skrywers afvry.

Ander kortverhale is saam met dié van Annemari Coetser, Trisa Hugo en Anél Heydenrych in die bundel "*Viersprong*" gepubliseer.

Publikasies
-----------

| Jaar | Publikasies |
| --- | --- |
| 2008 | Sabina’s |
| 2009 | Heildronk op ’n gypsyromp |
| 2019 | Die wolkversamelaars |

Bronnelys
---------

### Tydskrifte en koerante

* Victor, Madri "Chick-lit: méér as net ’n ‘girly’-omslag" "Rapport" 3 April 2011
* Van Heerden, Danielle. "Wolkversamelaar." Vrouekeur, 2019

### Internet

* LitNet:
* NB-Uitgewers:  Geargiveer 6 Januarie 2017 op Wayback Machine

### Resensies

1. Nel, Ronel. 2009. Heildronk op 'n gypsyromp.
2. Hambidge, Joan. 2019. Die wolkversamelaars.
3. Roux, JB. 2019. Die wolkversamelaars. "Subtiele, boeiende boek".  h

1. ↑  Nel, Ronel "Beeld" 10 Augustus 2009
**Nadezjda Konstantinowna Kroepskaja** (Russies: Наде́жда Константи́новна Кру́пская, ook bekend as **Nadia** of **Kroepskaja**; 26 Februarie [O.S. 14 Februarie] 1869 – 27 Februarie 1939) was ’n Russiese Bolsjewistiese rewolusionêr en politikus. Sy is in 1898 getroud met haar mede-rewolusionêr Wladimir Lenin en was van 1929 tot 1939 ’n onderminister van opvoeding.

Vroeë lewe
----------

Kroepskaja en Lenin, 1919.
Sy was die dogter van Konstantin Ignatewitsj Kroepski, ’n Russiese offisier, en Elizaweta Wasiljewna Tistrowa, die dogter van grondlose adellikes. Haar ouers se adellike afkoms en opvoeding, tesame met haar eerstehandse kennis van die werkersklas het waarskynlik gelei tot die vorming van baie van Kroepskaja se ideologieë.

As student in Sint Petersburg het sy deelgeneem aan besprekingsgroepe en die teorieë van Karl Marx leer ken. Dit was hier dat sy Lenin ontmoet het.

In Oktober 1896, ’n paar maande ná Lenin se inhegtenisneming wees ’n komplot teen tsaar Aleksander III, is Kroepskaja ook gearresteer. Toe Lenin na Siberië verban word, het hy beweer sy is sy verloofde en die owerheid versoek dat sy by hom aansluit. Dit is toegelaat op voorwaarde dat hulle so gou as moontlik trou.

Ná hul vrylating het sy en Lenin in Londen gaan woon.

Kroepskaja het vermoedelik gely aan Grave se siekte, wat die skildklier aantas en veroorsaak dat die oë uitstaan en die nek styf word.

Ná die rewolusie
----------------

Kroepskaja was ná die Oktober-rewolusie onder andere onderminister van opvoeding en voorsitter van die opvoedingskomitee, en sy het ’n groot rol gespeel in die stigting van die Kommunistiese Party se jeugliga, die Komsomol. Verder was sy nou betrokke by die organisering van Sowjet-biblioteke. Sy het later ook lid van die party se Sentrale Komitee en van die Opperste Sowjet en ’n ereburger van die Sowjetunie geword.
Sy het *Die Memoires van Lenin* geskryf – dit is die volledigste werk oor die Sowjetleier se lewe voor hy aan die bewind gekom het. Dit eindig in 1919, kort ná die Bolsjewiste se bewindsoorname.

’n Asteroïed wat in 1939 ontdek is, die 2071 Nadezjda, is na haar genoem. ’n Sjokoladefabriek is ook na haar genoem en het vandag steeds die naam Kroepskaja.

Galery
------

* Nadezjdaja Kroepskaja as jong vrou.Nadezjdaja Kroepskaja as jong vrou.
* Kroepskaja in 1936.Kroepskaja in 1936.
* Kroepskaja (middel) in die 1930's.Kroepskaja (middel) in die 1930's.
* Naambord by ’n kindertuin in Berlyn-Spandau, Duitsland.Naambord by ’n kindertuin in Berlyn-Spandau, Duitsland.

Bronne
------

* McNeal, Robert Hatch (1973). *Bride of the Revolution: Krupskaya and Lenin*. Gollancz. ISBN 0-472-61600-5.
* Raymond, Boris *The contribution of N. K. Krupskaia to the development of Soviet Russian Librarianship: 1917–1939* (Ann Arbor : Die Universiteit van Chicago, 1978)
***Toxoplasma gondii*** is 'n eukariotiese sporosoo wat die katsiekte toksoplasmose veroorsaak.

Die genus *Toxoplasma* is monotipies. Dit wil sê dat *T. gondii* die enigste spesie in hierdie genus is.

Lewensloop
----------

Die eintlike gasheer van hierdie obligate parasiet is lede van die familie *Felidae* waartoe die huiskat behoort. Die ongesporuleerde oösiste word in die kat se uitwerpsel uitgeskei. Dit duur 1 tot 5 dae voor die siste sporuleer en besmetlik raak. 

Die natuurlike sekondêre gashere is voëls en knaagdiere wat grond, water of plantmateriaal wat besmet is drink of vreet. In die sekondêre gasheer vorm die oösiste tagisoïete wat in die senuwee- en spierweefsel innestel en bradisoïet-siste vorm. Katte vreet hierdie vleis en raak besmet. 'n Deel van die bradisoïete vorm gametosiete wat manlik of vroulik is en seksueel in die kat voortplant.

Mense kan op verskeie maniere besmet raak:

1. Besmette vleis eet wat nie goed genoeg verhit is nie.
2. Kos eet of water drink wat deur 'n kat besmet is.
3. Bloedtransfusie van besmette bloed.
4. Deur die plasenta van 'n besmette moeder aan haar baba.

Daar is navorsing wat toon dat die parasiet die gedrag van die besmette sekondêre gasheer beïnvloed, byvoorbeeld dat geïnfekteerde rotte 'n verminderde afkeur vir die kat se urine ondervind, en ook makliker as prooi gevang word deur katte.
**Townsville** (poskodes: 4810-4819) is 'n stad aan die ooskus van Australië in die staat van Queensland.

Hierdie stad is aangrensend tot die sentrale area van die Great Barrier Reef in Australië se droë trope, Noord-Queensland. Jaarliks kan tot 300 sonskyndae verwag word met gunstige weersomstandighede: dít en verskeie besienswaardighede asook ander buitelewe-aktiwiteite maak Townsville 'n baie toeriste-vriendelike stad.

Onder die gewilde toeriste-aanloklikhede is The Strand, 'n lang tropiese strand met 'n groenstrook; die Reef HQ, 'n baie groot tropiese akwarium met verskeie van die Great Barrier Reef se inheemse fauna en flora; die Museum van Tropiese Queensland wat rondom die oorblyfsels van die Britse oorlogskip, HMS Pandora, gebou is; Magnetic Island, 'n nabygeleë eiland waarvan die grootse deel nasionale park is.

Townsville word geskei deur twee plaaslike regeringsgebiede, nl. die City of Townsville en die City of Thuringowa wat elk onderskeidelik bestuur word deur die Townsville Stadsraad en Thuringowa Stadsraad. Daar word na die gesamentlike woongebied verwys as "Townsville", terwyl plaaslike inwoners gereeld verwys na die "Twin Cities". Volgens die mees onlangse populasiestatistiek vir die Townsville Statistiese Distrik, is die populasiesyfer 148,767 (Junie 2005)). Townsville is die grootste stedelike gebied noord van die Sunshine Coast en word gesien as die nieamptelike hoofstad van Noord-Queensland.

Townsville was een van die Australiese gasheerstede tydens die Rugbywêreldbeker 2003.

Notas
-----

 *Hierdie artikel is vertaal uit die Engelse Wikipedia*

|  |  |
| --- | --- |
| Normdata Edit this at Wikidata | 
* BNF: cb13184794g (data)
* LCCN: n79105698
* LNB: 000297837
* MusicBrainz: 622c68cb-3d72-498b-8f05-25375c5a2609
* NARA: 10044366
* VIAF: 130175576
* WorldCat Identities: lccn-n79105698

 |
'n Toyota 2E-enjin
Die **Toyota E-reeks** is 'n inlynviersilinderenjinreeks, en gebruik 'n tydreëlband eerder as 'n tydreëlketting. Die E-enjins was die eerste multiklepenjins deur Toyota ontwerp met ekonomie, praktiese en alledaagse gebruik in gedagte (eerder as prestasie). Soos baie ander Toyota-enjins van die era, beskik die E-enjinreeks oor 'n gietysterblok met 'n aluminiumsilinderkop.

E-enjins is ligter in vergelyking met vroeëre Toyota-enjins, as gevolg van die hol krukas, uitgedunde gietsel van die silinderblok, en verskeie ander massabesparings. Vergasserweergawes sluit in 'n nuutontwerpte, veranderlike-venturi vergasser. Al hierdie veranderinge verbeter ekonomie en kraglewering. Die E-familie enjins wissel van 1,0 tot 1,5 L in verplasing.

Die E-familie vervang die K-enjins in die meeste toepassings. Meeste onderdele in die reeks is onderling uitruilbaar.

Die enjins is in die jare 1985 tot 1999 deur die Toyota Motorkorporasie vervaardig.

  


|  |
| --- |
| **Huidige modelle:**
Auris · 
Avanza · 
Avensis · 
Camry · 
Corolla · 
Crown · 
Etios · 
FJ Cruiser · 
Fortuner · 
HiAce · 
Hilux · 
Isis · 
ist · 
Land Cruiser · 
Land Cruiser Prado · 
Porte · 
Prius · 
Quantum · 
Ractis · 
RAV4 · 
4Runner · 
Toyota 86 · 
Yaris
**Uit produksie:** 2000GT · bB · Celica · Corolla Verso · Corona · Cressida · Dyna · MR2 · Previa · Supra · WiLL VS
**Enjins:** A · AD · AZ · E · F · G · GR · K · M · NZ · R · S · SZ · T · V · W · ZZ
Toyota-webwerf |
| *Wysig hierdie sjabloon* |
Modest Moessorgski, 1865
***Nag op 'n Kaal Berg*** (Russies: Ночь на лысой горе; transliterasie: Noch′ na lysoy gore), ook bekend as ***Nag op die Kaal Berg***, is 'n reeks komposisies deur Modest Moessorgski (1839–1881). Dit is geïnspireer deur Russiese literêre werke en legendes. Moessorgski se metode was om 'n "musikale prent" te skets, naamlik *Die Vooraand van Sint Johannes op die Kaal Berg*, (Russies: Иванова ночь на лысой горе; transliterasie: Ivanova noch′ na lysoy gore) op die tema van 'n Hekse Sabbat wat op *Kupala Nag* (*Die Vooraand van Sint Johannes*, ook bekend as *Ivanа-Kupala*, 'n tradisionele oostelike Slawiese vakansiedag wat in die Oekraine, Pole, Wit-Rusland, en Rusland gevier word gedurende die nag van 6 tot 7 Julie (Gregoriaanse kalender)) plaasvind, welke hy nog op dieselfde nag voltooi het, naamlik 23 Junie 1867. Dit is tesame met Nikolai Rimski-Korsakof se *Sadko* (1867) een van die eerste simfoniese gedigte deur 'n Russiese komponis.

Alhoewel Moessorgski trots was op sy jeugdige poging het sy mentor, Mily Balakiref, geweier om dit uit te voer. Ten einde te red wat hy beskou het as waardige materiaal, het Moessorgski gepoog om sy *Kaal Berg* musiek om te werk na 'n werk vir vokale soliste, koor en orkes, in twee daaropvolgende projekte- die opera-ballet *Mlada* (1872), en die opera *Die Skou by Sorochyntsi* (1880). *Nag op 'n Kaal Berg* was egter nooit tydens Moessorgski se leeftyd uitgevoer nie.

Rimski-Korsakof het in 1886, vyf jaar na Moessorgski se dood, 'n rangskikking daarvan gepubliseer wat beskryf is as 'n "Fantasie vir orkes." Sommige musikale skolastici beskou hierdie weergawe as 'n oorspronklike komposisie van Rimski-Korsakof, albeit een gebaseer op Moessorgski se laaste weergawe van die musiek vir *Die Skou by Sorochyntsi*:

> Ek hoef skaars die leser daaraan te herinner dat die orkestrale stuk wat alom bekend staan as Moessorgski se *Nag op 'n Kaal Berg* 'n orkestrale komposisie deur Rimski-Korsakof is wat gebaseer is op die latere weergawe van die *Kaal Berg* musiek wat Moessorgski voorberei het vir *Die Skou by Sorochyntsi*.
> —Gerald Abraham, musikoloog en 'n gesaghebbende bron op Moessorgski, 1945

Dit is by wyse van Rimski-Korsakof se weergawe dat *Nag op 'n Kaal Berg* ewigdurende bekendheid verwerf het. Die werk is die eerste keer in 1886 in Sint Petersburg opgevoer en het dadelik 'n konsert-gunsteling geword. 'n Halfeeu later het die werk miskien sy grootste blootstelling gekry by wyse van die Walt Disney geanimeerde rolprent *Fantasia* van 1940, met 'n rangskikking daarvan deur Leopold Stokowski gebaseer op Rimski-Korsakof se weergawe. Moessorgski se simfoniese gedig was nie tot 1968 in sy oorspronklike vorm gepubliseer nie. Alhoewel dit steeds min uitgevoer word, het dit egter na dese begin om blootstelling te verkry en om aan moderne gehore bekend te raak.

Sien ook
--------

* Modest Moessorgski
* Klassieke musiek
* Lys van komponiste
Die **nagapie** (*Galago moholi*) is een van drie spesies en die kleinste van die nagape. Die soogdier kom in die noordelike dele van Suid-Afrika, Botswana, Namibië en die hele Zimbabwe voor.

Kenmerke
--------

Die nagapie het kenmerkende groot oë, kaal beweeglike ore en lang agterbene. In die nag weerkaats sy oë rooi in 'n skerp lig. Die mannetjies is effens groter as die wyfies. Sy pels is dunner en minder wollerig as dié van die bosnagaap. Die mannetjie weeg tot 155 gram terwyl die wyfie tot 150 gram weeg.

Habitat en gewoontes
--------------------

Die nagapie hou van die bosveldomgewing en verkies veral mopanie- en doringveld langs riviere en spruite. Hulle is groeplewende nagdiere wat veral vroegaand en die laaste deel van die nag aktief is. Snags wei hulle alleen en bedags slaap hulle in groepe saam in 'n nes. Hulle was gereeld hulle pote met urine en kan ver spring tussen bome as hulle kos soek of vlug. Hulle lewensduur is ±10 jaar.

Hulle eet gom, sprinkane, motte en spinnekoppe terwyl hulle natuurlike vyande die luiperd en reuse-ooruil is. Een tot twee kleintjies word in Oktober tot November of Januarie tot Februarie gebore na 'n dragtyd van 4 maande.

Sien ook
--------

* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

Bronne
------

* Die Soogdiergids van Suider-Afrika. Burger Cillié. 2009. ISBN 978-1-875093-46-5
Honderdduisende mense vergader jaarliks op 1 Julie in die Kanadese hoofstad Ottawa om Kanada se nasionale dag te vier **Kanadadag** (Engels: **Canada Day**, Frans: **Fête du Canada**) is die Nasionale Dag van Kanada ter herdenking van die stigting van die Dominium van Kanada op 1 Julie 1867. Dit is 'n openbare vakansiedag wat jaarliks op 1 Julie deur alle provinsiale regerings en die oorgrote meerderheid van die sakewêreld dwarsoor die land gevier word.

Kanadadag is vir baie Kanadese 'n dag vir buitemuurse aktiwiteite in die vroeë Kanadese somer. Dit is ook die belangrikste patriotiese vakansiedag van die land en word dikwels ook "Kanada se verjaarsdag" genoem, veral in die populêre pers.

Alhoewel dit die datum is waarop die huidige Kanadese grondwet in werking getree het, word met die eerste dag in Julie nie die presiese datum van Kanada se onafhanklikwording of stigting gevier nie. Die dag herdenk eerder die begin van die totstandkoming van die Kanadese konfederasie as gevolg van die Britse Noord-Amerika-wet (Engels: *British North America Act*). Die Britse parlement het ook ná die jaar 1867 nog groot invloed op die regering van Kanada uitgeoefen, en baie van die land se huidige provinsies het nog nie bestaan nie.

Die datum herdenk dus eerder die belangrikste stap in die politieke proses wat uiteindelik tot Kanadese selfregering gelei het. Dit was ook die begin van Kanada se soewereiniteit, wat met die Statuut van Westminster aansienlik bevorder en met die proklamasie van die *Constitution Act* deur Elizabeth II, koningin van Kanada, in 1982 uiteindelik erken is.
**Amy Kleinhans-Curd** (geb. 12 Julie 1968 op Worcester) is ’n Suid-Afrikaanse skoonheidskoningin wat in 1992 die Mej. Suid-Afrika-kroon gewen het. Dié destydse onderwyseres was die eerste nie-wit wenner van die titel in die land se geskiedenis. Sy het op die Mej. Wêreld-kompetisie op 12 Desember 1992 onder die topvyf geëindig. Amy is ook deel van die realiteits reek Die Real Housewives van die Wynlande op KykNET.

Geskiedenis
-----------

Amy het in 1991 as 23-jarige bruin vrou die eerste keer aan die Mej. SA-kompetisie deelgeneem en tweede gekom. Sy het die volgende jaar weer deelgeneem en 11 ander deelnemers uitgestof om die eerste nie-wit Mej. Suid-Afrika te word. Haar eerste prinses was ook nie-wit: die swart Augustine Masilela van Soweto wat later by die Mej. Heelal-kompetisie onder die toptien geëindig het.

’n Jaar later het Amy haar opvolger gekroon: Jacqui Mofokeng, die eerste swart en slegs tweede nie-wit Mej. Suid-Afrika.

Op 12 Desember by die Mej. Wêreld-kompetisie by Sun City, Suid-Afrika, is sy gekroon as Mej. Wêreld Afrika en het sy die topvyf gehaal. Die wenner was Julia Kourotchkina van Rusland.

Tydens die seremonie het deelnemers met hul land se vlag geparadeer. Amy het geweier om die vlag van die destydse apartheid-Suid-Afrika te dra en het eerder ’n wit vlag vasgehou wat vrede gesimboliseer het. Ná die tyd het sy ’n oproep van Nelson Mandela ontvang waarin hy haar vir dié besluit bedank het.

Amy is deesdae ook sakevrou en is getroud met die Nieu-Seelandse sakeman Leighton Curd. Hulle het vier kinders.

In 2023 sluit Amy aan by die werklikheidsreeks Die Real Housewives van die Wynlande, wat op kykNET uitgesaai word.
'n **Halfmarathon** is 'n item wat op pad gehardloop word. Die afstand daarvan is 21.0975 km — die helfte van 'n marathon se afstand. Dit gebeur gewoonlik dat 'n halfmarathon terselfdertyd as 'n marathon en 5 000 meter wedloop plaasvind deurdat amper dieselfde baan met 'n laat wegspring, vroeë voltooiing of kortpaaie gebruik word. 

'n Wêreldrekord in die Halfmarathon word amptelik erken deur die International Association of Athletics Federations, of die IAAF. Die wêreldrekord vir mans is 57:32, deur Kibiwott Kandie van Kenia opgestel in Desember 2020 in Valencia, Spanje.
Vir vroue is die wêreldrekord 1:04:51, wat deur Joyciline Jepkosgei van Kenia op 22 Oktober 2017, ook in Valencia, Spanje opgestel is.

Deelname aan halfmarathons groei stelselmatig sedert 2003, gedeeltelik agv die mededingende afstand wat afgelê word. Dit vereis egter nie dieselfde vlak van oefening as vir 'n volle marathon nie. In 2008 het die tydskrif *Running USA* berig dat halfmarathons die mees vinniggroeiende vorm van wedloop in atletiek is.
'n Demonstrasie van die lotusposisie.
Die **lotusposisie**, of **padmasana** (Sanskrit: पद्मासन), is 'n kruisbeenposisie van antieke Indië wat vir meditasie gebruik word waarin een voet bo-op die ander been geplaas word. Dit is 'n antieke sittende liggaamshouding in joga, van voor hatha-joga af, en word algemeen in Hindoe-, Tantra-, Djainistiese en Boeddhistiese tradisies gebruik.

Variasies sluit halflotus, gebonde lotus en ander in. Gevorderde variasies van verskeie ander liggaamsposisies, insluitende 'n joga-kopstand, word gedoen met die bene in 'n lotus- of halflotusposisie. Die posisie kan nogal ongemaklik wees vir mense wat nie gewoond daaraan is om op die vloer te sit nie en pogings om jouself in die posisie in te dwing kan tot beserings van die knieë lei.

Shiva, die mediterende, asketiese god van Hindoeïsme, Gautama Boeddha, die stigter van Boeddhisme, en die Tirthankaras (geestelike onderwysers) in Djainism is al in die posisie uitgebeeld, veral in standbeelde. In die Weste word dit dikwels beskou as 'n simbool van gesonde lewe vanweë die verband met joga en meditasie.

Skakels
-------

* Wikimedia Commons logo Wikimedia Commons het meer media in die kategorie Lotusposisie.
* Hierdie artikel is in sy geheel of gedeeltelik uit die Engelse Wikipedia vertaal.
Ds. Louis Botha.
Ds. **Louis Jacobus Botha** (14 Oktober 1919) was tussen 1944 en 1990 predikant in vyf gemeentes of kombinasies van die Gereformeerde Kerke in Suid-Afrika, sowat twee jaar lank sendeling en eindelik professor aan die Hammanskraalse Teologiese Skool.

Botha het sy studie aan die Teologiese Skool Potchefstroom voltooi, waar hy die grade B.A. en B.D. behaal het. Sy eerste gemeente was Dordrecht, waar hy in 1944 bevestig is, maar net tot 1946 sou bly, toe hy ’n beroep aanneem na die oudste Gereformeerde kerk in die destydse Suidwes-Afrika, Gobabis. 

Ook daar het hy nie lank vertoef nie, want in 1949 het hy teruggekeer na Noordoos-Kaapland as predikant van die kombinasie Molteno/Sterkstroom. In 1954 vertrek hy na die nabygeleë Steynsburg vir nog ’n tweejarige bediening. In 1956 het hy sendeling te Thabong op Welkom geword, maar keer in 1958 terug na Noordoos-Kaapland om weer predikant van Dordrecht te word. 

Ds. Botha was hierna van 1959 tot 1989 sowat 30 jaar lank professor aan die Hammanskraalse Teologiese Skool. Hy het sy emeritaat in 1990 aanvaar toe hy reeds 70 jaar oud was en sowat 46 jaar nadat hy sy loopbaan begin het as predikant van Dordrecht.

Ten tyde van sy 98ste verjaardag was hy lidmaat van die Gereformeerde kerk Kameeldrift en het hy nog goeie gesondheid geniet. Hy het op of oor die 90 jaar nog aan atletiek deelgeneem. Hy was 'n groot aanhanger van 'n naturopaat en het 'n gesonde leefstyl gevolg.
**Noreen Berry** (1931–2012) was ’n Suid-Afrikaansebore mezzosopraan met ’n lang en gevestigde loopbaan in die Britse opera. Sy was aan die Royal Opera House in Covent Garden verbonde, waar sy haar in verskeie rolle onderskei het. Sy was ’n gereelde gaskunstenaar by die Glyndebourne-fees, asook by die Sadler’s Wells-teater (English National Opera) en die Walliese en Skotse operageselskappe.

Beknopte biografie
------------------

Berry is op 15 April 1931 in Port Elizabeth gebore en het musiek in Kaapstad studeer, aanvanklik as 'n pianis, waar haar suiwer sangstem ontdek is. In 1953 verhuis sy na Brittanje vir verdere opleiding, waar sy die res van haar lewe gewoon het.

Haar Britse verhoogdebuut was in 1954 as Berta by Glyndebourne, wat sy met Dryad in Ariadne opvolg. Later daardie jaar was sy Ježibaba in 'n besondere opvoering van Rusalka in die Royal Festival Hall, wat deur Rafael Kubelik gedirigeer is.

Haar rolle by Covent Garden sluit in: *Emilia* in *Otello*, *Third Lady*, *Mrs. Sedley* in *Peter Grimes*, *Hecuba* in *The Trojans*, *Adelaide* in *Arabella*, *Hippolyta* in *A Midsummer Night's Dream* en *Filippyevna*.

Sy is op 7 Augustus 2012 in Londen, Engeland oorlede.
Timmermann in 1985.
**Ulf Timmermann**, gebore 1 November 1962 in Oos-Berlyn, is 'n voormalige Duitse gewigstoter wat die wêreldrekord verskeie kere gedurende die 1980's verbeter het, en is die eerste en een van slegs vier mense wat ooit oor 23 meter gestoot het (saam met Randy Barnes, Joe Kovacs en Ryan Crouser).

Timmermann is in Berlyn gebore uit 'n atletiekgesin en het op 13 jarige ouderdom met gewigstoot begin. Hy het sy eerste wêreldrekord verbeter in 1985 met 'n stoot van 22.62 meter. Op 22 Mei 1988 het hy die eerste persoon geword om oor 23 meter te stoot met 'n afstand van 23.06 meter in Chania, Griekeland.

Hy het goud vir Oos-Duitsland by die 1988 Olimpiese Spele in Seoel gewen, voor Randy Barnes van die VSA. Die atlete het so goed gedoen in dié kompetisie dat die vierde beste afstand elke vorige Olimpiese Spele in gewigstoot sou wen. By die Olimpiese Spele van 1992 het Timmerman Duitsland verteenwoordig, maar 'n teleurstellende vyfde geëindig. Hy het kompetisie daarna verlaat.

Timmermann is die verste gewigstoter van alle tye in die gewigstoot deur van die gly-tegniek gebruik te maak. Hy het ook 'n afstand 22 meter en verder in 16 verskillende kompetisies behaal. Sy afrigter was Werner Goldmann wat gewigstoot en diskusgooi in Berlyn afgerig het.
Ds. **Hendrik Bernardus Venter** (distrik Burgersdorp, Kaapkolonie, 11 Februarie 1847 – plaas Rosslyn, distrik Barkly-Oos, datum onbekend) was van 1880 tot 1887 die eerste predikant van die Gereformeerde kerk Barkly-Oos, waarna hy uit die amp bedank het.

Ds. Venter, sy vrou, Margaretha Johanna Maria (gebore Lessing), en hul dogter, Fransina Margaretha.
Hendrik Bernardus Venter, gebore presies 12 jaar voor die stigting van die Gereformeerde Kerk op 11 Februarie 1859 te Rustenburg, was ’n seun van Hendrik Stephanus Venter en Levina Catharina Kruger. Sy geboorteplek word aangedui as die distrik Burgersdorp, maar destyds het Albert (soos die distrik bekendstaan) ’n veel groter gebied as tans beslaan, wat beteken sy ouers se plaas kon in die latere distrik Barkly-Oos gewees het. Met die stigting van Barkly-Oos se Gereformeerde gemeente in 1871 was Venter onderwyser op die plaas Strydfontein aan huis van H.G.L. Kruger. In 1872 is hy ingeskryf as student aan die Teologiese Skool Burgersdorp, want pas drie jaar vantevore gestig is. In 1880 het hy sy eerste enigste beroep aangeneem, dié na Barkly-Oos. Intussen is getroud met Margaretha Johanna Maria Lessing. Hul dogter (blykbaar enigste kind), Fransina Margaretha, is op 10 Oktober 1883 gebore, op pres. Paul Kruger, ’n Gereformeerde ook geboortig uit Noordoos-Kaapland, se 58ste verjaardag.

Die tydperk van ds. Venter se bediening in Barkly-Oos was vrugbaar in die opsig dat die gemeente steeds gegroei het en gedurende die sewe jaar 'n nuwe kerkgebou sowel as 'n nuwe pastorie opgerig is. Maar nadat op 16 Augustus 1887 'n klagskrif teen hom voor die kerkraad gelê is, het hy op 25 Augustus 1887 sy bedanking as herder en leraar by die kerkraad ingedien. In die brief waarin hy sy ontslag as predikant aanvra, voer hy die volgende redes daarvoor aan (uit die Nederlands vertaal): "Die redes wat my hiertoe beweeg, is die liefde wat ek vir die Gereformeerde Kerk het en daar ek merk dat ek nie aan almal voldoening gee nie en ek liewer terugtree tot bewaring van die gemeente. Terwyl ek verder verklaar dat ek tot die besluit gekom het onder biddende opsien tot die Groot Herder en vertrou dat u my en die myne steeds sal gedenk". 

Omdat daar destyds 'n nypende tekort aan opgeleide onderwysers was, het hy daarna tot die onderwys teruggekeer en baie jare lank skoolgehou in die distrik van Barkly-Oos op Rosslyn, die plaas van sy swaer, waar hy ook oorlede en begrawe is.

Bronne
------

* (af)  Smit, ds. P.A. (red.). *Die Gereformeerde kerk Barkly-Oos Gestig 4 Augustus 1871, op die plaas Strydfontein. Gedenkalbum by geleentheid van die eeufees.* Barkly-Oos: Eerwaarde kerkraad van die Gereformeerde kerk Barkly-Oos.
**Umtiza** is 'n monotipiese genus in die Fabaceae familie, wat die enkele spesie ***Umtiza listeriana*** bevat. Dit is 'n middelgroot, immergroen boom wat voorkom in die binnelandse streek rondom Oos-Londen. Dit is ‘n bedreigde boomspesie en kom voor op die Suid-Afrikaanse lys van beskermde bome. Die boom se FSA-nommer is 205.

Verspreiding
------------

Hierdie boom is inheems in Suid-Afrika. Dit het 'n uiters beperkte verspreidingsgebied, naamlik die woude en klowe langs die Buffels- en Nahoonriviere, die omgewing van Oos-Londen, Kentani en King William’s Town en in die Umtiza-natuurreservaat.

Identifikasie
-------------

Die boom is lid van die peulvrugfamilie. Dit groei tot 12 m hoog en is immergroen met veervormige saamgestelde blare van 2-6 cm in lengte. Die takkies het skerp punte en die kernhout is hard, swaar en olieagtig.

Gebruik
-------

Die aantal volwasse bome het die laaste jare skerp afgeneem. Redes daarvoor is hoofsaaklik die uitkap daarvan om plek te maak vir woonplek en die gebruik van dele van die boom as medisyne. In tradisionele gemeenskappe is stukkies bas bo ‘n deur gehang as gewaande weerligafleier en beskerming teen bose geeste en siektes.

Lees ook
--------

* Alfabetiese lys van Suid-Afrikaanse bome

Bibliografie
------------

* Eugene Moll: *Watter Boom is dit?* ISBN 978 1 77007 832 1
* Landbouweekblad, 5 Mei 2022
* businessinsider.co.za
* foodformzansi.co.za

|  |  |
| --- | --- |
| Taksondatabasisse | 
* Wd: Q5466760
* ARKive: umtiza-listeriana
* GBIF: 3975078
* iNaturalist: 444539
* IPNI: 524363-1
* IUCN: 34951
* NCBI: 162936
* Tropicos: 13051953

 |
*Hierdie artikel handel oor die rivier in die Swartland, Vir ander betekenisse, sien Dieprivier (dubbelsinnig)*

Die **Dieprivier** loop uit die omgewing van Riebeek-Kasteel suidwaarts deur die Swartland tot waar dit by Milnerton in die Atlantiese Oseaan uitmond.

Stroomgebied
------------

By die Kasteelberg Natuurreservaat suidwes van Riebeek-Kasteel ontspring die Riebeeksrivier. Dit vloei dan net noord van die R46-provinsiale pad weswaarts en daar verander die naam na Dieprivier. In Malmesbury sluit die Platkliprivier van noordwes aan. Daarna loop dit suidwaarts verby die dorpies Abbotsdale, Kalbaskraal en Philadelphia. Suidoos van Philadelphia sluit die Mosselbankrivier vanaf Fisantekraal aan. By Klipheuwel vloei van oos die Klapmutsrivier vanaf die Agter-Paarl en Paardeberg op sy beurt in die Mosselbank. By die aansluiting van die Vissershokpad (M48) by die N7-nasionale pad draai die Dieprivier na wes van die hoofpad. Van hier af en en wes van Potsdamweg en Koebergweg is die rivierloop 'n vleiland. In die Rietvlei Natuurreservaat  is die rivier gekanaliseer. By Woodbridge Island by Milnerton vloei dit met 'n wye vlak lagune die see in.

Verskeie name
-------------

Die rivier het in die verlede ook bekend gestaan onder die name Hollands Rietbeecq, Soutrivier en Vissershokrivier.

Watergebruik
------------

Omdat die water brak is, is dit nie meer geskik vir boerderydoeleindes nie. Slegs as die rivier sterk loop, kan die water gebruik word. Boere in die omgewing is aangewese op boorgate. Die rivier se lagune is waarskynlik Kaapstad se mees besoedelde riviermonding. Tot 'n 47 miljoen liter afvalwater word daagliks by die rioolplaas te Potsdam in die rivier gestort.

Natuurreservaat
---------------

Die Dieprivier Fynbos Korridor is in Junie 2012 gestig.

Geskiedenis
-----------

By Rietvlei was een van die VOC se veekrale. Die eerste Europese verkenners se pad na Saldanhabaai het hier verbygeloop. In 1685 het Simon van der Stel en Hieronimus Cruse die Swartland en die stroomgebied besoek. Vir baie jare het seilskepe stroom op gevaar na die plaas Vissershok om plaasprodukte op te laai. Sedert Van Riebeeck se tyd tot in die 18de eeu is sout versamel in die vleie by die huidige Rugby en Brooklyn. In 1905 was baggerbote besig om die rivier dieper te maak sodat roeiwedstryde hier kon plaasvind. Later is die riviermond met sand toegespoel.

Let Wel
-------

In Suid-Afrika is daar verskeie riviere met die naam Dieprivier. Onder andere die volgende:

* Dieprivier (Kaapse Skiereiland)
* Dieprivier (Swartland)
* Dieprivier (Langkloof)
* Dieprivier (Outeniqualand)
* Dieprivier (Polokwane)

en ook 'n deel van die stad Kaapstad dra die naam Dieprivier.

Bibliografie
------------

* Burman, Jose: Safe to the sea. Kaapstad: Human & Rousseau, 1962.
* Burman, Jose: Waters of the Western Cape. Kaapstad: Human & Rousseau, 1970.
* Daily Maverick 168, 24-30 April 2021
* Green, Lawrence G.: Tavern of the seas. Kaapstad: Howard Timmins, s.j.
Model van die Amsterdam-battery by die Kasteel die Goeie Hoop
Die **Amsterdam-battery** was die belangrikste van die Verenigde Oos-Indiese Kompanjie se militêre installasies om Tafelbaai as hawe te beskerm. Dit het die begin van kusverdediging in Suid-Afrika ingelui.

Ligging
-------

Slegs 'n stuk muur van hierdie battery bestaan nog en is ouer as al die ander strukture in die hawegebied. Dit lê by die ingang van die Victoria & Alfred Waterfront en die Kaapse hawe, agter 'n rangeerwerf en noordnoordoos van die Kasteel. Batterypark is tussen Port-, Dock- en Alfredweg. Dit was destyds 'n baie strategies geleë plek, ook om vuursteun aan die aangrensende fortifikasies te verskaf.

Gebou
-----

Met die hulp van die Franse vise-admiraal Pierre André de Suffren Saint-Tropez (1726–1788) en Louis Thibault het die bouwerk aan hierdie kasematbattery in 1781 begin en in 1787 voltooi. Die mure was 17,5 m hoog met skietgate en sou swaar vyandelike vuur kon weerstaan. Op die boonste verdieping was kanonne geplaas. Die ammunisie en kanonkoeëls is in die kelder en in die kruitmagasyne agter die battery geberg. Die hoofgeskut was 12,5 m bo seevlak. 'n Tweehonderd soldate kon in die voorste bolwerk skuil. Dit was egter nooit nodig om militêre optrede vanuit die vesting te loods nie. Maar toe die wapentuig vir die eerste maal getoets is, het 'n kanon gebars en twee soldate sterf. Selfs goew. Cornelis Jacob van de Graaff is toe lig gewond. In 1827 is die wapentuig verwyder en die gebou is daarna as gevangenis gebruik.

Ander batterye aan die Kaap
---------------------------

* Chavonnes-battery
* Fort Knokke
* Imhoff-battery
* ‘s Heeren Hendriks Kinderen-battery
* Elisabeth-battery
* Helena-battery
* Tulbagh-battery

Illustrasies
------------

Afbeeldings van die Amsterdam-battery is in die MuseuMAfricA sowel as die Kaapse argiefbewaarplek te vinde.

Bibiografie
-----------

* de Wet, Con en Leon Hattingh en Jan Visagie: Die VOC aan die Kaap, 1652–1795. Pretoria: Protea Boekhuis, 2016. ISBN 978-1-4853-0019-9
* Green, Lawrence G.: Tavern of the seas. Kaapstad: Howard Timmins, s.j.
* Standard Encyclopaedia of Southern Africa, deel 1. Kaapstad: Nasou, 1970.
**Amstelland** is die gebied langs die rivier die Amstel (Na *Aeme-stelle*, 'n oud-Nederlandse woord vir "waterachtig gebied") 'n gekanaliseerde rivier in die suide van Noord-Holland.

Geskiedenis
-----------

In die Middeleeue word die gebied deel van die kultuurstelsel. Die oudste nedersetting is die huidige dorp Ouderkerk aan de Amstel wat uit die 11de eeu dateer. 

Met die verloop van tyd begin die bevolking vanaf die rivier veen uit te grawe: die afgesteekte grond is tot turf verwerk en as brandstof gebruik. Die veenwerkersgehug Amstelveen het waarskynlik in die veengebied ten weste van Ouderkerk in ongeveer die begin van die dertiende eeu so ontstaan.

Deur die aanleg van 'n dam in die monding van die rivier ontwikkel daar in die noordelike deel van Nieuwer-Amstel die vissersdorpie "Amstelredam", wat in ongeveer 1300 stadsregte verwerf. Die gehug groei tot die stadjie *Amsteldam*, wat as gevolg van die ligging daarvan aan die Suidersee algaande belangriker word.

Die gebied Amstel word verdeel in Ouder-Amstel (regteroewer) en Nieuwer-Amstel (linkeroewer). Amsterdam breek later weg om 'n selfstandige stad te word. Uit hierdie klein nedersetting groei die groot stad wat deur die loop die eeue die hele omgewing sou domineer.

Ten tye van die Koninkryk Holland was Amstelland die naam van 'n departement.

In 1896 en 1921 is dele van Nieuwer Amstel deur die gemeente Amsterdam geannekseer en langs die oewers van die Amstel het woonbuurte verskyn (onder andere die Rivierenbuurt). Ten suid van die Utrechtsebrug het die gebied langs die rivier grotendeels vry van bebouing gebly. Dit vorm nou een van die groen wïe (*scheggen*) van Amsterdam.

Groengebied Amstelland is 'n organisasie wat die landelike gebied by Amstelveen en Ouderkerk beheer.